সিএসকের মালিকানা চেয়ে ধোনির প্রস্তাব! কত শতাংশ শেয়ার চেয়েছিলেন মাহি?

ওয়েব ডেস্ক : মহেন্দ্র সিং ধোনি (MS Dhoni) ও চেন্নাই সুপার কিংস (CSK) ম্যানেজমেন্টের সম্পর্ক নিয়ে নতুন করে তৈরি হয়েছে জল্পনা। রিপোর্ট অনুযায়ী, সিএসকের মালিকানায় অংশীদারিত্ব কেনার আগ্রহ প্রকাশ করেছিলেন ধোনি। কিন্তু শেয়ারের পরিমাণ নিয়ে দুই পক্ষের মধ্যে মতপার্থক্য তৈরি হওয়ায় আলোচনা শেষ পর্যন্ত থমকে যায় বলে খবর। জানা গিয়েছে, আলোচনার বেশিরভাগই মৌখিকভাবে হয়েছিল এবং কোনও আনুষ্ঠানিক লিখিত প্রস্তাব বা চুক্তি হয়নি।

রিপোর্ট অনুযায়ী, ধোনি (MS Dhoni) প্রথমে ফ্র্যাঞ্চাইজির ২৫ শতাংশ অংশীদারিত্ব চেয়েছিলেন। অন্যদিকে সিএসকে-র প্রোমোটাররা ৩ শতাংশ শেয়ার দেওয়ার প্রস্তাব দেন। পরে ধোনি তাঁর দাবি কমিয়ে ২০ শতাংশ করেন। কিন্তু সিএসকে-র প্রস্তাব বেড়ে মাত্র ৪ শতাংশে পৌঁছয়। পরবর্তী আলোচনায় ধোনি ১৮ শতাংশ শেয়ারে রাজি হওয়ার ইঙ্গিত দিলেও ফ্র্যাঞ্চাইজির শেষ প্রস্তাব ছিল ৫.৫ শতাংশ, এমনটাই দাবি করা হয়েছে।

আরও খবর : ৩২ কোটিতে বিক্রি মারাদোনার ‘হ্যান্ড অফ গড’ বল, নিলামে মিলল না প্রত্যাশিত দাম

এই অচলাবস্থার পর ধোনির সঙ্গে সিএসকের দীর্ঘদিনের সম্পর্ক নিয়েও প্রশ্ন উঠেছে। ২০০৮ সালে আইপিএলের প্রথম মরশুম থেকেই ফ্র্যাঞ্চাইজিটির সঙ্গে যুক্ত তিনি। তাঁর নেতৃত্বে পাঁচবার আইপিএল ট্রফি জিতেছে চেন্নাই। তবে সাম্প্রতিক বছরগুলিতে দলের ক্রিকেটীয় সিদ্ধান্ত নিয়ে তাঁকে সবসময় পরামর্শ করা হয়নি বলেও রিপোর্টে দাবি করা হয়েছে। মালিকানা নিয়ে ব্যর্থ আলোচনা সেই দূরত্ব আরও বাড়িয়েছে বলে মনে করা হচ্ছে।

এদিকে ২০২৬ সালের গোটা আইপিএল মরশুমেই চোটের কারণে খেলতে পারেননি ধোনি। ১৯ বছরের আইপিএল কেরিয়ারে এই প্রথম পুরো মরশুম মাঠের বাইরে ছিলেন তিনি। এখনও পর্যন্ত ২৭৮টি আইপিএল ম্যাচে ৫,৪৩৯ রান করেছেন ধোনি, ব্যাটিং গড় ৩৮.৩০ এবং স্ট্রাইক রেট ১৩৭.৪৫। রয়েছে ২৪টি অর্ধশতরান। তবে ২০২৭ সালের আইপিএলে তিনি ফিরবেন কি না, সেই বিষয়ে এখনও কোনও নিশ্চিত ঘোষণা করেননি ভারতের প্রাক্তন অধিনায়ক।